ai4bharat/Pralekha huggingface dataset:
রেলমন্ত্রক
কবচ প্রযুক্তির আওতায় রেলওয়ে নেটওয়ার্ক
নতুন দিল্লি, ২৩ মার্চ, ২০২২
ট্রেন চলাচলের সুরক্ষা বাড়াতে ভারতীয় রেল তার নিজস্ব স্বয়ংক্রিয় ট্রেন সুরক্ষা ব্যবস্থা – কবচ তৈরি করেছে। রিসার্চ ডিজাইন অ্যান্ড স্ট্যান্ডার্ডস অর্গানাইজেশন  তিনজন ভারতীয় ভেন্ডারের সহযোগিতায় সম্পূর্ণ দেশীয় প্রয়াসে কবচ তৈরি করেছে। এটিকে আমাদের জাতীয় স্বয়ংক্রিয় ট্রেন সুরক্ষা ব্যবস্থা হিসেবে গ্রহণ করা হয়েছে।
কবচ লোকো পাইলটকে সিগন্যাল উপেক্ষা করে যাওয়ার বিপদ এবং অত্যধিক গতিবৃদ্ধির হাত থেকে তো বাঁচাবেই, সেইসঙ্গে ঘন কুয়াশার মতো দুর্যোগপূর্ণ আবহাওয়ায় ট্রেন চালাতেও সাহায্য করবে। এক কথায় বলতে গেলে, কবচ ট্রেন চলাচলের দক্ষতা ও সুরক্ষা বাড়াবে।
কবচ-এর প্রধান বৈশিষ্ট্যগুলি হল –
• ট্রেনচালক ব্রেক কষতে না পারলে কবচ স্বয়ংক্রিয়ভাবে ব্রেক কষে ট্রেনের গতি নিয়ন্ত্রণ করবে।
• লাইনের ধারে থাকা সিগন্যাল চালকের কেবিনের ভেতরে ফুটিয়ে তুলবে, যা কুয়াশা এবং বেশি গতির সময় অত্যন্ত উপযোগী।
• ক্রমাগত ট্রেনের গতিবিধি সম্পর্কে তথ্য জানাবে।
• লেভেল ক্রসিংগুলিতে নিজে থেকেই হুইসল বাজাবে।
• লোকো থেকে লোকোর সরাসরি সংযোগের মাধ্যমে সংঘর্ষ এড়াবে।
• কোনো দুর্ঘটনা ঘটলে আশপাশের ট্রেনকে সতর্ক করার জন্য বিপদের বার্তা পাঠাবে।
ভারতীয় রেল দক্ষিণ-মধ্য রেলের লিঙ্গামাপল্লী-ভিকারাবাদ–ওয়াড়ি এবং ভিকারাবাদ-বিদার সেকশনে পরীক্ষামূলকভাবে কবচ-এর প্রয়োগ ঘটিয়েছে। পরীক্ষা সফল হওয়ার পর তিনজন ভেন্ডারকে এই নিয়ে এগোবার অনুমোদন দেওয়া হয়েছে।
পরীক্ষা সফল হওয়ার পর দক্ষিণ-মধ্য রেলের মানবাড়-মুদখেড়-ধোনে-গুন্টাকাল এবং বিদার-পারভানি সেকশনে ১১৯৯ রুট কিলোমিটার রেলপথকে কবচ-এর আওতায় আনার কাজ চলছে।
এপর্যন্ত দক্ষিণ-মধ্য রেলের ১০৯৮ রুট কিলোমিটার রেলপথ কবচ-এর আওতায় আনা হয়েছে।
কবচ-এর উন্নয়নের জন্য এপর্যন্ত ব্যয় হয়েছে ১৬.৮৮ কোটি টাকা।
বর্তমানে নতুন দিল্লি-হাওড়া এবং নতুন দিল্লি-মুম্বাই সেকশনকে কবচ-এর আওতায় আনার পরিকল্পনা করা হয়েছে। ২০২৪ সালের মার্চ মাসের মধ্যে এই কাজ শেষ হওয়ার কথা। এই কাজের অভিজ্ঞতার ভিত্তিতে কবচ-এর আওতা সম্প্রসারণ করা নিয়ে পরবর্তী পরিকল্পনা করা হবে।
লোকসভায় আজ এক প্রশ্নের লিখিত উত্তরে রেল, যোগাযোগ এবং বৈদ্যুতিন ও তথ্য প্রযুক্তি মন্ত্রী শ্রী অশ্বিনী বৈষ্ণ এই তথ্য জানিয়েছেন।
CG/SD/SKD/
(Visitor Counter : 143
কেন্দ্রীয়মন্ত্রিসভা
কেন্দ্রীয় নতুন ও পুনর্নবীকরণযোগ্য জ্বালানি মন্ত্রক এবং আন্তর্জাতিক পুনর্নবীকরণযোগ্য শক্তি এজেন্সির মধ্যে স্বাক্ষরিত চুক্তিতে সায় কেন্দ্রীয় মন্ত্রিসভার
নয়াদিল্লি, ২৯ জুন, ২০২২
আজ কেন্দ্রীয় মন্ত্রিসভার বৈঠকে এ বছর জানুয়ারি মাসে কেন্দ্রীয় সরকারের নতুন ও পুনর্নবীকরণযোগ্য জ্বালানি এবং আন্তর্জাতিক পুনর্নবীকরণযোগ্য শক্তি এজেন্সির মধ্যে স্বাক্ষরিত একটি চুক্তি সম্পর্কে অবহিত করা হয় প্রধানমন্ত্রী শ্রী নরেন্দ্র মোদীকে।
সম্পাদিত চুক্তির লক্ষ্য হল এক দূষণমুক্ত জ্বালানি ব্যবস্থা গড়ে তুলতে পুনর্নবীকরণযোগ্য শক্তিক্ষেত্রে পারস্পরিক সহযোগিতার প্রসার ঘটানো। জলবায়ু পরিবর্তনের মোকাবিলায় এবং বর্তমান জ্বালানি ব্যবস্থাকে দূষণমুক্ত করতে ভারতের উদ্যোগ ও প্রচেষ্টা বিশেষভাবে উৎসাহিত হবে এই চুক্তি স্বাক্ষরের মধ্য দিয়ে। আগামী ২০৩০ সালের মধ্যে জীবাশ্ম-বহির্ভূত উৎস থেকে বিদ্যুৎ উৎপাদনের যে উচ্চাকাঙ্ক্ষামূলক লক্ষ্যমাত্রা রয়েছে ভারতের, তাও বিশেষভাবে উৎসাহিত হবে এই চুক্তির আওতায়। এর ফলশ্রুতিতে প্রসার ঘটবে ‘আত্মনির্ভর ভারত কর্মসূচি’টিরও। কৌশলগত অংশীদারিত্ব ও সহযোগিতার যে যে ক্ষেত্রগুলি বিশেষ গুরুত্ব পাবে তার মধ্যে রয়েছে – নির্মল জ্বালানি ও পুনর্নবীকরণযোগ্য জ্বালানির ক্ষেত্রে ভারতের সঙ্গে জ্ঞান ও অভিজ্ঞতার বিনিময়, দীর্ঘমেয়াদি জ্বালানি পরিকল্পনায় ভারতের কর্মপ্রচেষ্টাকে সহায়তাদান, ভারতের উদ্ভাবন প্রচেষ্টার অনুকূল পরিবেশ সৃষ্টি ও ব্যয়সাশ্রয়ী কার্বনমুক্ত পরিবেশ গড়ে তোলা।
(PG/SKD/DM
কয়লামন্ত্রক
মিশন কোকিং কয়লা – কোকিং কয়লা উৎপাদন বৃদ্ধির জন্য আন্তঃমন্ত্রক কমিটির সুবারিশ
নতুন দিল্লি, ০৭ ডিসেম্বর, ২০২১
ভারতে কোকিং কয়লা উৎপাদন বৃদ্ধির কৌশল নির্ধারণের জন্য শিল্প সংস্থা সহ সম্প্রতি গঠিত আন্তঃমন্ত্রকের একটি কমিটি সুপারিশ জমা করেছে। এর ভিত্তিতে কয়লা মন্ত্রক দেশীয় কোকিং কয়লা উৎপাদন ও ব্যবহার বৃদ্ধির জন্য একটি পথ নির্দেশিকা তৈরি করতে মিশন কোকিং কয়লা স্থাপন করেছে। কয়লা মন্ত্রকের অতিরিক্ত সচিবের নেতৃত্বে গঠিত কমিটির সুপারিশে কোল ইন্ডিয়া লিমিটেড এবং বেসরকারি ক্ষেত্রগুলির উৎপাদনের জন্য অতিরিক্ত কোকিং কয়লা ব্লক শনাক্তকরণ ও কোকিং কয়লা ব্লকের নিলাম প্রক্রিয়া সুষ্ঠুভাবে সম্পন্ন করতে বলা হয়েছে। কোকিং কয়লা উৎপাদন সুবিধার জন্য অত্যাধুনিক প্রযুক্তি ব্যবহার করতে বলা হয়েছে। গুণমানের মাপকাঠির ওপর ভিত্তি করে দেশীয় কোকিং কয়লার জন্য আমদানির সঙ্গে সামঞ্জস্য ভিত্তিক মূল্য প্রক্রিয়া প্রণয়ন করতে বলা হয়েছে। কোল ইন্ডিয়া লিমিটেডকে তাদের ওয়েবসাইটে কোকিং কয়লার বৈশিষ্ট, খনির মজুত ইত্যাদি বিবরণ প্রকাশ করতে সুপারিশ করা হয়েছে। ভূগর্ভস্থ খনির যন্ত্রপাতির আধুনিকীকরণের ওপর জোর দেওয়া হয়েছে।
কমিটির কিছু পরামর্শ বাস্তবায়নের পথে রয়েছে। ৯টি কোকিং কয়লা ওয়াশারি'র মধ্যে চারটি ইতিমধ্যেই নির্মাণাধীন পর্যায়ে রয়েছে। দেশে কোকিং কয়লার মান বজায় রাখার জন্য এবং সস্তায় সরবরাহ সুনিশ্চিত করতে পদক্ষেপ নেওয়া হয়েছে। এই প্রথম দেশে বাণিজ্যিক ভিত্তিক কয়লা উত্তোলন নিলাম প্রক্রিয়ায় কোকিং কয়লার চারটি ব্লক রাখা হয়েছে। কমিটির করা সুপারিশ বাস্তবায়িত হলে দেশে কয়লা উৎপাদন ক্ষেত্রে পরিবর্তন আসার পাশাপাশি আর্থিক উন্নয়নের একাধিক পথ খুলে যাবে।
মিশন কোকিং কয়লা স্থাপনের লক্ষ্যই হলো দেশে কোকিং কয়লার আমদানি কমানোর জন্য একটি কর্ম পরিকল্পনা তৈরি করা। এর সঙ্গে অনুসন্ধান, উৎপাদন বৃদ্ধি, নতুন প্রযুক্তি গ্রহণ, বেসরকারি ক্ষেত্রে উন্নয়নের জন্য কোকিং কয়লা ব্লক বরাদ্দ, নতুন কোকিং কয়লা ওয়াশারি স্থাপন ইত্যাদি ক্ষেত্রে পদক্ষেপ নেওয়া হয়েছে। এই সুপারিশ দেশে কোকিং কয়লা উৎপাদনে প্রয়োজনীয় উৎসাহ যোগাবে এবং কোকিং কয়লা আমদানির পরিমাণ উল্লেখযোগ্যভাবে হ্রাস করে দেশকে আত্মনির্ভর করে তুলবে।
কোকিং কয়লা এবং ইস্পাত ক্ষেত্র একে অপরের সঙ্গে গভীরভাবে যুক্ত। দেশে বর্তমানে বছরে প্রায় ৫০ মেট্রিকটন কোকিং কয়লা আমদানি করা হয়। চলতি অর্থ বর্ষে ৪৫ হাজার ৪৩৫ কোটি টাকা মূল্যের কোকিং কয়লা আমদানি করা হয়েছিল। তাই দেশে অভ্যন্তরীণ কোকিং কয়লা উৎপাদন এবং সরবরাহ বৃদ্ধি পেলে আর্থিক সাশ্রয় হবে। উল্লেখ্য, ২০১৯ সালে দেশে ৪১ মেট্রিকটন কোকিং কয়লা উৎপাদন হয়েছিল। ২০২০ সালে তা বেড়ে ৫৩ মেট্রিকটন হয়। আগামী কয়েক বছরের মধ্যে কোকিং কয়লার উৎপাদন বৃদ্ধির লক্ষ্য নেওয়া হয়েছে।
CG/SS/SKD/
(Visitor Counter : 111
স্বরাষ্ট্র মন্ত্রক
অসমে অনুপ্রবেশকারীদের চিহ্নিত করতে জাতীয় নাগরিক পঞ্জী
নয়াদিল্লি, ২০ নভেম্বর, ২০১৯
কেন্দ্রীয় স্বরাষ্ট্র প্রতিমন্ত্রী শ্রী নিত্যানন্দ রাই আজ রাজ্যসভায় জাতীয় নাগরিক পঞ্জী বা এনআরসি সংক্রান্ত এক প্রশ্নের লিখিত জবাবে জানিয়েছেন যে, ১৯৫৫ সালের নাগরিকত্ব আইনের বিভিন্ন ধারার আওতায় অসমে জাতীয় নাগরিক পঞ্জী সংশোধন করার কাজ চলছে। তিনি আরও জানান, অসমে এনআরসি-র খসড়া তালিকা ২০১৮-র ৩০ জুলাই প্রকাশিত হয়। বিভিন্ন দাবি-দাওয়া ও আপত্তি নিরসনের পর চূড়ান্ত এনআরসি তালিকা গত ৩১ আগস্ট প্রকাশিত হয়েছে। চূড়ান্ত এনআরসি তালিকা অনুযায়ী যদি কোনও ব্যক্তি সন্তুষ্ট না হয়ে থাকেন, তা হলে তিনি তালিকা প্রকাশের ১২০ দিনের মধ্যে ফরেনার্স অর্ডার, ১৯৬৪-র আওতায় গঠিত ফরেনার্স ট্রাইব্যুনালে আবেদন জানাতে পারেন।
শ্রী রাই আরও জানান, ফরেনার্স ট্রাইব্যুনালে দাখিল করা আবেদনের নিষ্পত্তির পরই বিতাড়ণের বিষয়টি আসবে। ১৯৪৬ সালের বিদেশি নাগরিক আইনের আওতায় অনুপ্রবেশকারীদের বিতাড়নের যে ক্ষমতা কেন্দ্রীয় সরকারকে দেওয়া হয়েছে, সেই ক্ষমতা ভারতীয় সংবিধানের ২৫৮ অনুচ্ছেদ অনুযায়ী অসম সরকারকে দেওয়া হয়েছে। সুতরাং, অসম সরকার প্রয়োজন-সাপেক্ষে একজন অনুপ্রবেশকারীর নাগরিকত্ব যাচাইয়ের পর তাকে বিতাড়িত করার সিদ্ধান্ত নিতে পারে।
SSS/BD/SB
(Visitor Counter : 32
তথ্যওসম্প্রচারমন্ত্রক
বর্ণাঢ্য উদ্বোধনী অনুষ্ঠানের মধ্য দিয়ে শুরু হয়েছে মুম্বাই আন্তর্জাতিক চলচ্চিত্র উৎসব
মুম্বাই, ২৯ মে, ২০২২
মুম্বাইয়ের ওরলিতে নেহরু সেন্টারে এক বর্ণাঢ্য অনুষ্ঠানের মধ্যে দিয়ে শুরু হয়েছে তথ্যচিত্র, স্বল্প দৈর্ঘ্যের ফিকশন এবং অ্যানিমেশন চলচ্চিত্র নিয়ে ১৭-তম মুম্বাই আন্তর্জাতিক চলচ্চিত্র উৎসব- এমআইএফএফ ২০২২।
কেন্দ্রীয় বাণিজ্য ও শিল্প, উপভোক্তা বিষয়ক, খাদ্য ও গণবন্টন এবং বস্ত্রমন্ত্রী শ্রী পীযূষ গোয়েল তথ্য ও সম্প্রচার মন্ত্রকের চলচ্চিত্র বিভাগ আয়োজিত ৭ দিন ব্যাপী এই উৎসবের উদ্বোধন করেছেন। এই উৎসবকে আরও ছড়িয়ে দিতে এমআইএফএফ ২০২২ হাইব্রিড মোডের ব্যবস্থা করেছে। উৎসব অধিকর্তা রবীন্দ্র ভাকর জানিয়েছেন যারা https://miff.in/ এই লিঙ্কে নাম নথিভুক্ত করবেন তারা সকলে অনলাইনে বিনামূল্যে চলচ্চিত্র দেখতে পাবেন।
বাংলাদেশের স্বাধীনতার ৫০ বছর পূর্তি উপলক্ষ্যে এ বছর সেই দেশকে এই উৎসবে কান্ট্রি অফ ফোকাস হিসেবে বেছে নেওয়া হয়েছে। এমআইএফএফ ২০২২-এ বহু প্রশংসিত চলচ্চিত্র ‘হাসিনা- এ ডটারস টেল’ সহ বাংলাদেশের ১১টি চলচ্চিত্রের বিশেষ প্যাকেজ এই উৎসবে স্থান পেয়েছে।
উদ্বোধনী অনু্ষ্ঠানে প্রবীণ তথ্যচিত্র নির্মাতা এবং লেখক সঞ্জিত নারওয়েকারকে ডঃ ভি সান্তারাম লাইফটাইম অ্যাচিভমেন্ট অ্যাওয়ার্ড দেওয়া হয়। নারওয়েকার চলচ্চিত্রের ওপর ২০টিরও বেশি বই লিখেছেন এবং সম্পাদনা করেছেন। যারমধ্যে রয়েছে, ‘মারাঠি সিনেমা ইন রেট্রোস্পেক্ট’। এটি জাতীয় চলচ্চিত্র পুরস্কারে স্বর্ণকমল জিতেছে। ভি সান্তারাম লাইফ টাইম অ্যাচিভমেন্ট অ্যাওয়ার্ডে নগদ ১০ লক্ষ টাকা পুরস্কার, স্বর্ণ শঙ্খ এবং একটি শংসাপত্র দেওয়া হয়।
উদ্বোধনী অনুষ্ঠানে শ্রী পীযূষ গোয়েল জানান, যারা আর্ট ফিল্ম, তথ্যচিত্র ও অ্যানিমেশন চলচ্চিত্র তৈরি করেন তারা এক ধরণের স্টার্ট আপের নতুন ধারণা বীজ বপন করেন এবং দেশে বার্তা বাহকের ভূমিকা পালন করেন। তিনি বলেন, আজ সারা বিশ্বে বার্তা ছড়িয়ে দেওয়ার জন্য সিলভার স্ক্রিন, টেলিভিশন, ওটিটি ইত্যাদির মতো একাধিক উপায় রয়েছে। একইভাবে এই ধরণের স্টার্টআপদের ইউনিকর্নে পরিণত হওয়ার সুযোগ দেওয়া হয়েছে। কেন্দ্রীয় মন্ত্রী জানান, লতা মঙ্গেশকর একাধিক শিল্পী এবং সঙ্গীতজ্ঞদের অনুপ্রেরণা। সঙ্গীতের মাধ্যমে তিনি দেশের ইতিহাস, ঐতিহ্যকে বিশ্বের দরবারে পৌঁছে দিয়েছেন। মুম্বাই শহর ও চলচ্চিত্র জগতের জন্য লতা দিদির ভূমিকাকে প্রাতিষ্ঠানিক রূপ দিতে যথাযথ উপায়গুলি অন্বেষণ করা প্রয়োজন বলেও তিনি জানান।
কেন্দ্রীয় তথ্য ও সম্প্রচার মন্ত্রী শ্রী অনুরাগ সিং ঠাকুর তাঁর ভিডিও বার্তায় জানান, তথ্যচিত্র সবচেয়ে গুরুত্বপূর্ণ প্রভাব তৈরি করে। এটি শুধুমাত্র সমাজে পরিবর্তনের জন্য অনুপ্রেরণায় যোগায় না একটি হাতিয়ার হিসেবেও কাজ করে। তিনি বলেন, এমআইএফএফ হল এমন এক মঞ্চ যেখানে সারা বিশ্বের তথ্যচিত্র নির্মাতারা মতামত ও চিন্তাভাবনা বিনিময় করে থাকেন। অ্যানিমেশন চলচ্চিত্রগুলির সহ প্রযোজনা এবং বিপণনে সম্ভাবনাগুলিও অন্বেষণ করা সম্ভব। অনুষ্ঠানে প্রতিমন্ত্রী ডঃ এম মুরুগান ভাষণ দেন। অনুষ্ঠানে আন্তর্জাতিক ও জাতীয় জুরির সদস্যদের সম্বর্ধনা দেওয়া হয়। ১৭-তম এমআইএফএফ-এর উদ্বোধনে ৩৩ মিনিটের মণিপুরি তথ্যচিত্র ‘মৈরাং-দ্য ফায়ার লাইন’, ৬ মিনিটের ফ্রান্সের অ্যানিমেশন ছবি ‘ক্যাস্টওয়ে’ এবং জাপানে স্পল্প দৈর্ঘ্যের ফিকশন ছবি ‘শাবু-শাবু স্পিরিট’ দেখানো হয়।
CG/SS/NS
(Visitor Counter : 103
অর্থমন্ত্রক
অর্থমন্ত্রী শ্রীমতী নির্মলা সীতারমন ওয়াশিংটন ডিসি-তে আন্তর্জাতিক অর্থ ভান্ডারের ম্যানেজিং ডায়রেক্টর মিসেস ক্রিস্টলিনা জর্জিভার সঙ্গে বৈঠক করেছেন
নয়াদিল্লি, ১৯ এপ্রিল, ২০২২
কেন্দ্রীয় অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন আজ ওয়াশিংটন ডিসি-তে আন্তর্জাতিক অর্থ তহবিল – বিশ্ব ব্যাঙ্কের স্প্রিং বৈঠকের ফাঁকে আন্তর্জাতিক অর্থ ভান্ডারের ম্যানেজিং ডায়রেক্টর মিসেস ক্রিস্টলিনা জর্জিভার সঙ্গে দ্বিপাক্ষিক বৈঠকে মিলিত হন। এই বৈঠকে ভারত সরকারের মুখ্য অর্থনৈতিক উপদেষ্টা শ্রী অনন্ত ভি নাগেশ্বরন এবং আন্তর্জাতিক অর্থ ভান্ডারের ফার্স্ট ডেপুটি ম্যানেজিং ডায়রেক্টর শ্রীমতী গীতা গোপিনাথ উপস্থিত ছিলেন।
এই বৈঠকে ভারতের স্বার্থ সংশ্লিষ্ট বিভিন্ন বিষয়ের পাশাপাশি, আন্তর্জাতিক ও আঞ্চলিক পর্যায়ে বিভিন্ন দেশ বর্তমানে যেসব সমস্যার সম্মুখীন হচ্ছে, তা নিয়ে আলোচনা হয়। মিসেস জর্জিভা ভারতের অর্থ ব্যবস্থার নমনীয়তার কথা উল্লেখ করে বলেন, কোভিড-১৯ মহামারীজনিত চ্যালেঞ্জ সত্ত্বেও ভারত বিশ্বের দ্রুততম অগ্রগতির দেশ হয়ে উঠেছে। তিনি বলেন, একাধিক কার্যকর নীতি গ্রহণের মাধ্যমে ভারত অর্থ ব্যবস্থায় অগ্রগতির লক্ষ্য পূরণে সক্ষম হয়েছে। আন্তর্জাতিক অর্থ ভান্ডারের দক্ষতা বৃদ্ধিতে গুরুত্বপূর্ণ ভূমিকার জন্যও তিনি ভারতের উদ্যোগের প্রশংসা করেন।
মিসেস জর্জিভা ভারতের টিকাকরণ কর্মসূচির প্রশংসা করে বলেন, প্রতিবেশী দেশগুলিকেও ভারত টিকা দিয়ে সাহায্য করেছে। শ্রীলঙ্কায় বর্তমান আর্থিক সঙ্কটে ভারতের সাহায্য দানের কথাও তিনি বিশেষভাবে উল্লেখ করেন। এ প্রসঙ্গে শ্রীমতী সীতারমন শ্রীলঙ্কাকে দ্রুত আর্থিক সহায়তা দিতে আন্তর্জাতিক অর্থ ভান্ডারের কাছে আবেদন জানান। মিসেস জর্জিভা অর্থমন্ত্রীকে আশ্বস্ত করে বলেন, আন্তর্জাতিক অর্থ ভান্ডার শ্রীলঙ্কার সঙ্গে নিবিড় যোগাযোগ বজায় রেখে চলেছে।
সাম্প্রতিক ভূ-রাজনৈতিক ঘটনাবলী নিয়ে আলোচনার সময় শ্রীমতী সীতারমন ও মিসেস জর্জিভা বিশ্ব অর্থ ব্যবস্থার উপর এর প্রভাব সম্পর্কে উদ্বেগ প্রকাশ করেন। তাঁরা বলেন, বর্তমান ভূ-রাজনৈতিক প্রভাব জ্বালানীর মূল্য বৃদ্ধির সঙ্গে যুক্ত রয়েছে।
অর্থমন্ত্রী ভারতীয় অর্থ ব্যবস্থা সম্পর্কে জানান, কোভিড মহামারী সত্ত্বেও ভালো বর্ষার ফলে কৃষি ক্ষেত্রে লক্ষ্যণীয় অগ্রগতি ঘটেছে। পক্ষান্তরে, অর্থ ব্যবস্থায় তার ইতিবাচক প্রভাব পড়েছে। ভারত থেকে কৃষিজ পণ্যের পাশাপাশি, অন্যান্য সামগ্রী রপ্তানি লক্ষ্যণীয় হারে বেড়েছে। ভারত এক নতুন অর্থ ব্যবস্থায় প্রবেশ করতে চলেছে, যা বিশ্ব সরবরাহ-শৃঙ্খলে বিভিন্ন সমস্যা দূর করতে সাহায্য করবে।
CG/BD/SB
(Visitor Counter : 340
যোগাযোগওতথ্যপ্রযুক্তিমন্ত্রক
হর ঘর তিরঙ্গা প্রচারাভিযান: স্বাধীনতা দিবস পর্যন্ত ডাকঘর ছুটির দিন সহ সবদিনই খোলা থাকবে
হর ঘর তিরঙ্গা প্রচারাভিযানের আওতায় এখান থেকে জাতীয় পতাকা বিক্রয় ও সরবরাহ করা হবে
নয়াদিল্লি, ০৬ অগাস্ট, ২০২২
হর ঘর তিরঙ্গা প্রচারাভিযানের আওতায় জাতীয় পতাকা বিক্রয় ও সরবরাহের জন্য ডাকঘর স্বাধীনতা দিবস পর্যন্ত ছুটির দিনও খোলা থাকবে।
সারা দেশে এই জনপ্রচারাভিযানে সহায়তা করতে সব ডাকঘরগুলিতেই কাজ হবে। ডাকঘরে ৭, ৯ ও ১৪ অগাস্ট এই সাধারণ ছুটির দিনগুলিতে জাতীয় পতাকা বিক্রয়ের জন্য বিশেষ ব্যবস্থা করা হবে। সব ডাকঘরেই অন্তত একটি কাউন্টার খোলা থাকবে। জাতীয় পতাকা পৌঁছে দেওয়ার জন্য বিশেষ ব্যবস্থা চালু থাকবে ডাকঘরগুলিতে।
PG/PM/SB
(Visitor Counter : 86
পেট্রোলিয়ামওপ্রাকৃতিকগ্যাসমন্ত্রক
শ্রী ধর্মেন্দ্র প্রধান এমএনজিএল-এর শততম সিএনজি স্টেশনটির উদ্বোধন ও জাতির উদ্দেশে উৎসর্গ করলেন
নয়াদিল্লী, ১ ডিসেম্বর, ২০২০
কেন্দ্রীয় পেট্রোলিয়াম এবং প্রাকৃতিক গ্যাস ও ইস্পাত মন্ত্রী শ্রী ধর্মেন্দ্র প্রধান আজ ভিডিও কনফারেন্সের মাধ্যমে এমএনজিএল-এর ৫টি স্টেশন উদ্বোধন ও জাতির উদ্দেশে উৎসর্গ করলেন। এই নিয়ে সংস্থার সিএনজি স্টেশনের সংখ্যা দাঁড়াল ১০০। মন্ত্রী মহারাষ্ট্রের পাথরডি, নাসিকে এমএনজিএল/সিএনজি স্টেশনের নির্মাণ কাজ, নাসিকে বাসে সিএনজি সরবরাহের উদ্বোধন এবং পুনেতে মোবাইল রিফুয়েলিং ইউনিট এর দ্বারা সিএনজি বিতরণের সূচনা করলেন।
অনুষ্ঠানে শ্রী প্রধান বলেন, আরো দীর্ঘস্থায়ী মেয়াদে জ্বালানী ব্যবহারের জন্য ভারত ২০৩০এর মধ্যে প্রাথমিক জ্বালানি মিশ্রণে প্রাকৃতিক গ্যাসের পরিমাণ ১৫ শতাংশ করতে বদ্ধপরিকর। এতে পরিবেশ দূষণ কমাতে সাহায্য করবে, কোপ২১ জলবায়ু পরিবর্তন নিয়ে প্রতিশ্রুতি রক্ষা করবে। তিনি বলেন যে আরো বেশি করে প্রাকৃতিক গ্যাসের ব্যবহার জৈব জ্বালানীর ওপর নির্ভরতা কমাবে এবং আমদানির খরচ ও নির্ভরতা কমাবে। তিনি আরও বলেন, আমাদের শক্তি রূপান্তরের পথচিত্র আত্মনির্ভরতার দিকে এগিয়ে নিয়ে যাবে এবং বৃহৎ আকারে কর্মসংস্থানের সৃষ্টি করবে।
মন্ত্রী বলেন যে, আজকের এই উদ্বোধনের দ্বারা এমএনজিএল-এর ১০০ সিএনজি স্টেশনের নেটওয়ার্ক তৈরি হল। তিনি আরও বলেন, ‘আজ ৫টি স্টেশন যোগ হওয়ায় আমরা প্রায় পৌঁছে গেছি আড়াই হাজার স্টেশনের সংখ্যায়। কিন্তু আমাদের আগামী ৭-৮ বছরে যাতে সিএনজি স্টেশনের সংখ্যা ১০ হাজারে নিয়ে যাওয়া যায় তার দিকে এগোতে হবে।’ তিনি বলেন, ‘আমাকে বলা হয়েছে যে মহারাষ্ট্র এসআরটিসি বাসে সিএনজি লাগানোর ব্যবস্থার বরাত দিয়েছে। কেরল এসআরটিসি-ও বাসগুলি পরির্বতনের মহড়া চূড়ান্ত করছে। এমএনজিএল দেশে প্রথম মোবাইল রিফুয়েলিং ইউনিট  স্থাপন করতে পথিকৃতের ভূমিকা নিয়েছে।’
শ্রী প্রধান বলেন, সিএনজি ক্ষেত্র প্রাকৃতিক গ্যাস ব্যবহারের জন্য একটি বড় শিল্প হয়ে উঠেছে। চাহিদা বেড়েই চলবে কারণ আরও জিএ কার্যকর হবে এবং সিজিডি নেটওয়ার্কে বাড়িতে, পরিবহণে, বাণিজ্যিকভাবে এবং শিল্পক্ষেত্রে ব্যবহার বাড়বে।
শ্রী প্রধান বলেন যে, ভারতের প্রথম ৫০টি এলএনজি জ্বালানী স্টেশনের ভিত্তিপ্রস্তর স্বর্ণ চতুর্ভুজ এবং সবকটি গুরুত্বপূর্ণ জাতীয় সড়ক বরাবর এলএনজি ভিত্তিক সিএনজি স্টেশনে সম্প্রতি স্থাপন করা হয়েছে। তিনি বলেন, ভারত সরকার ভারতে ১ হাজারটি এলএনজি স্টেশন বসাতে আগামী ৩ বছরে ১০ হাজার কোটি টাকা লগ্নির পরিকল্পনা করেছে।
মন্ত্রী বলেন, সিএনজি/এলএনজি পরিকাঠামোয় বৃদ্ধি ওইএম ক্ষেত্রে, সিজিডি যন্ত্র নির্মাণে, পরিবহণ ক্ষেত্রে লগ্নি আনবে এবং সৃষ্টি হবে কর্মসংস্থানের এবং আত্মনির্ভর ভারতের লক্ষ্যে হবে এক বড় পদক্ষেপ।
মন্ত্রকের সচিব শ্রী তরুণ কাপুর অনুষ্ঠানে বলেন যে, সিএনজি/এলএনজি স্টেশন স্থাপনে সরকার পূর্ণ সাহায্য করছে এবং তিনি সংস্থাগুলিকে তাদের কারখানা বসানোর কাজ দ্রুত করার আহ্বান জানান। তিনি সংস্থাগুলিকে গ্যাস নেটওয়ার্কে অবিলম্বে ২টি থেকে ৩টি সিজিডি কারখানা যুক্ত করা নিশ্চিত করতেও আহ্বান জানান।
নির্বাচনকমিশন
প্রথম দফায় ত্রিপুরা পশ্চিম আসনে ভোট ১১ই এপ্রিল
এই আসনে মোট ভোটপ্রার্থী ১৩
সুষ্ঠুভাবে ভোটদান শেষ করার জন্য ১ হাজার ৬৭৯টি ভোট গ্রহণ কেন্দ্র স্থাপন করা হচ্ছে
নয়াদিল্লি, ০৮ এপ্রিল, ২০১৯
আসন্ন লোকসভা নির্বাচনে ত্রিপুরায় দুটি পর্যায়ে ভোট গ্রহণ করা হবে। প্রথম দফায় ত্রিপুরা পশ্চিম লোকসভা আসনে ভোট ১১ই এপ্রিল। দ্বিতীয় দফায় ১৮ই এপ্রিল ত্রিপুরা পূর্ব লোকসভা আসনের জন্য ভোট নেওয়া হবে।
রাজ্য নির্বাচন কমিশন সূত্রে জানানো হয়েছে যে, ত্রিপুরা পশ্চিম আসনে মোট ভোঁটার ১৩ লক্ষ ৪৭ হাজার ৩৮১। এর মধ্যে পুরুষ ভোটারের সংখ্যা ৬ লক্ষ ৮২ হাজার ৪৪ এবং মহিলা ভোটার ৬ লক্ষ ৬৫ হাজার ৩২৭। অন্যান্য ভোটদাতার সংখ্যা ১০। ত্রিপুরা পশ্চিম সংসদীয় আসনে মোট ১৩ জন প্রার্থী প্রতিদ্বন্দ্বিতার আসরে রয়েছেন। এই দফার ভোটের জন্য ১ হাজার ৬৭৯টি ভোট গ্রহণ কেন্দ্র গড়ে তোলা হচ্ছে।
উল্লেখ করা যেতে পারে, ত্রিপুরা পশ্চিম লোকসভা আসনে নির্বাচনী বিজ্ঞপ্তি জারি হয় গত ১৮ই মার্চ। মনোনয়নপত্র দাখিলের শেষ দিন ছিল ২৫শে মার্চ। ২৬শে মার্চ মনোনয়ন পত্রগুলি পরীক্ষা করে দেখা হয়। জমা পড়া মনোনয়ন প্রত্যাহারের শেষ দিন ছিল ২৮শে মার্চ। ভোট গণনা আগামী ২৩শে মে।
CG/BD/SB
(Visitor Counter : 130
ক্ষুদ্র, অতিক্ষুদ্রওমাঝারিশিল্পমন্ত্রক
ইঞ্জিনিয়ারিং সামগ্রী রপ্তানি পর্ষদ  ইন্ডিয়া এবং ন্যাশনাল ইন্সটিটিউট অফ ডিজাইন  কোভিড-১৯ এর মতো স্বাস্থ্য ক্ষেত্রের চ্যালেঞ্জ মোকাবিলায় চিকিৎসা সরঞ্জাম উৎপাদন শিল্পের সহায়তায় যৌথভাবে কাজ করবে
নয়াদিল্লি, ০৬ নভেম্বর, ২০২০
দেশে চিকিৎসা সরঞ্জাম শিল্পের জন্য প্রযুক্তিগত ও নক্শা নির্মাণের মানোন্নয়নে ইঞ্জিনিয়ারিং সামগ্রী রপ্তানি পর্ষদ  এবং ন্যাশনাল ইন্সটিটিউট অফ ডিজাইন  যৌথভাবে কাজ করবে। কোভিড-১৯ মহামারীর পরিপ্রেক্ষিতে মহামারী পরবর্তী সময়ে দেশের স্বাস্থ্য ক্ষেত্রের চাহিদা মেটাতে এই প্রয়াস গুরুত্বপূর্ণ হয়ে উঠবে।
উদ্ভাবন ও সর্বাধুনিক নক্শা পদ্ধতিকে বাস্তবায়িত করতে অতিক্ষুদ্র, ছোট ও মাঝারি শিল্পোদ্যোগ মন্ত্রক একটি বিশেষ সরকারি কর্মসূচির আওতায় স্বাস্থ্য ক্ষেত্রের জন্য ৭টি উদ্ভাবনমূলক উদ্যোগ কার্যকর করার অনুমোদন দিয়েছে। মন্ত্রকের অতিরিক্ত সচিব শ্রী ডি কে সিং আজ একথা জানান। ইইপিসি ইন্ডিয়া – এনআইডি ডিজাইন সিরিজ শীর্ষক এক ওয়েবিনারের সূচনা অনুষ্ঠানে শ্রী সিং আরও বলেন, এই প্রথম দেশে চিকিৎসা ক্ষেত্রের জন্য বিভিন্ন ধরনের নক্শার একটি সম্মিলিত ব্যবস্থাপনা প্রণয়ন করা হ’ল।
কোভিড-১৯ মহামারীর সময় প্রতিকূল পরিস্থিতি মোকাবিলায় যাবতীয় চেষ্টা চালানো হয়েছে। দেশে দৈনিক ২ লক্ষ পিপিই কিট উৎপাদন করা হয়েছে। দেশে চিকিৎসা সরঞ্জাম অন্যতম একটি গুরুত্বপূর্ণ ক্ষেত্র। তাই, জটিল চিকিৎসা সামগ্রী নির্মাণের ক্ষেত্রে প্রযুক্তি প্রযুক্তি অত্যন্ত গুরুত্বপূর্ণ। এই লক্ষ্যে চিকিৎসা সরঞ্জাম উৎপাদন ও তার নক্শা প্রণয়নে মন্ত্রকের পক্ষ থেকে অগ্রাধিকার দেওয়া হচ্ছে বলেও শ্রী সিং জানান।
ইইপিসি ইন্ডিয়ার চেয়ারম্যান শ্রী মহেশ দেশাই বলেন, কোভিড-১৯ মহামারীর প্রেক্ষিতে স্বাস্থ্য ক্ষেত্রে উদ্ভূত অপ্রত্যাশিত পরিস্থিতি মোকাবিলায় তাঁর প্রতিষ্ঠানটি সম্ভাব্য বিভিন্ন দিক নিয়ে আলোচনার জন্য নীতি-প্রণেতা, গবেষক ও নক্শা প্রণয়নকারীদের অভিন্ন এক মঞ্চে নিয়ে আসতে সক্ষম হয়েছে। উল্লেখ করা যেতে পারে, ইঞ্জিনিয়ারিং সামগ্রী রপ্তানির ক্ষেত্রে ইইপিসি ইন্ডিয়া সর্বোচ্চ নিয়ামক প্রতিষ্ঠান। অন্যদিকে, ন্যাশনাল ইন্সটিটিউট অফ ডিজাইন শিল্প ক্ষেত্রে নক্শা প্রণয়নের জন্য আন্তর্জাতিক মানের একটি অগ্রণী প্রতিষ্ঠান। এই ওয়েবিনারে একাধিক প্রতিষ্ঠানের কার্যনির্বাহী আধিকারিক ও ম্যানেজিং ডাইরেক্টররা অংশ নেন।
CG/BD/SB
(Visitor Counter : 85
শ্রমওকর্মসংস্থানমন্ত্রক
শ্রম ও কর্মসংস্থান মন্ত্রকের সচিব হিসেবে দায়িত্ব গ্রহণ করলেন শ্রী অপূর্ব চন্দ্র
নয়াদিল্লি, ১ অক্টোবর, ২০২০
ইন্ডিয়ান অ্যাডমিনিস্ট্রেটিভ সার্ভিস -এর ১৯৮৮ সালের মহারাষ্ট্র ক্যাডারের আধিকারিক শ্রী অপূর্ব চন্দ্র আজ শ্রম ও কর্মসংস্থান মন্ত্রকের নতুন সচিবের দায়িত্ব গ্রহণ করেছেন। শ্রী চন্দ্র এর আগে প্রতিরক্ষা মন্ত্রকের প্রতিরক্ষা অধিগ্রহণের বিশেষ মহানির্দেশকের দায়িত্ব সামলেছেন। প্রতিরক্ষা সরঞ্জাম সংগ্রহের ক্ষেত্রে দেশীয় শিল্প সংস্থাগুলির থেকে তা সংগ্রহ করার মধ্য দিয়ে আত্মনির্ভর ভারত অভিযানকে সফল করার জন্য তাঁর গুরুত্বপূর্ণ ভূমিকা ছিল। একইসঙ্গে, প্রতিরক্ষা বাহিনীগুলি যাতে অত্যাধুনিক সরঞ্জাম পায়, সেটিকেও তিনি নিশ্চিত করেছেন।
শ্রী চন্দ্র আইআইটি দিল্লি থেকে সিভিল ইঞ্জিনিয়ারিং-এ স্নাতক এবং স্নাতকোত্তর ডিগ্রি লাভ করেছেন। তিনি মহারাষ্ট্র সরকার এবং কেন্দ্রের বিভিন্ন গুরুত্বপূর্ণ পদের দায়িত্ব সামলেছেন।
২০১৭-র পয়লা ডিসেম্বর থেকে শ্রী চন্দ্র প্রতিরক্ষা মন্ত্রকের অধিগ্রহণ সংক্রান্ত বিভাগের মহানির্দেশকের দায়িত্ব পালন করেছেন। ভারতীয় সশস্ত্র বাহিনীগুলির ক্ষমতা বৃদ্ধির জন্য তিনি বিভিন্ন উদ্যোগ গ্রহণ করেছেন। প্রতিরক্ষা সরঞ্জাম সংগ্রহের পদ্ধতি নির্ধারণের জন্য যে কমিটি তৈরি করা হয়েছিল, সেই কমিটির খসড়া তৈরিতে তিনি গুরুত্বপূর্ণ ভূমিকা পালন করেছেন। ২০২০ সালের প্রতিরক্ষা সামগ্রী সংগ্রহ পদ্ধতি পয়লা অক্টোবর, অর্থাৎ আজ থেকে কার্যকর হয়েছে। আত্মনির্ভর ভারত অভিযানকে সাহায্য করাই এর অন্যতম লক্ষ্য।
CG/CB/DM
(Visitor Counter : 71
বিদ্যুৎমন্ত্রক
কেন্দ্রীয় শক্তি মন্ত্রী জাতির উদ্দেশে ৮০০ মেগাওয়াট ক্ষমতাসম্পন্ন ৩টি বায়ুশক্তি কর্মসূচি উৎসর্গ করেছেন
নয়াদিল্লি, ২৯ জুলাই, ২০২০
কেন্দ্রীয় শক্তি তথা পুনর্নবীকরণযোগ্য শক্তি দপ্তরের প্রতিমন্ত্রী শ্রী রাজকুমার সিং ৮০০ মেগাওয়াট ক্ষমতাসম্পন্ন তিনটি বায়ু শক্তি প্রকল্প আজ ভার্চ্যুয়ালি জাতির উদ্দেশে উৎসর্গ করেছেন। এই উপলক্ষে দপ্তরের যুগ্মসচিব শ্রী ভানুপ্রতাপ যাদব, সেম্বকর্প সংস্থার গ্রুপ প্রেসিডেন্ট ও সিইও উঙ কিম ইন, এই সংস্থার ভারতীয় শাখার ম্যানেজিং ডায়রেক্টর শ্রী বিপুল তুলি প্রমুখ উপস্থিত ছিলেন।
সেম্বকর্প এনার্জি ইন্ডিয়া লিমিটেড ৮০০ মেগাওয়াট ক্ষমতাসম্পন্ন এই ৩টি বায়ুশক্তি প্রকল্প নির্মাণের কাজ শেষ হয়েছে বলে আজ জানিয়েছেন। এই ৩টি বায়ুশক্তি প্রকল্প চালু হওয়ার ফলে ভারতের পুনর্নবীকরণযোগ্য শক্তি উৎপাদন ক্ষমতা বেড়ে হয়েছে ১ হাজার ৭৩০ মেগাওয়াট। এই প্রকল্প ৩টি থেকে ৬ লক্ষেরও বেশি বাড়িতে দূষণমুক্ত বিদ্যুৎ পৌঁছে দেওয়া সম্ভব হবে। সেই সঙ্গে বার্ষিক ২ মিলিয়ন টন কার্বন ডাই অক্সাইড নির্গমন বন্ধ করা যাবে।
শ্রী সিং এই ৩টি বায়ুশক্তি প্রকল্পের কাজ শেষ করার জন্য সিঙ্গাপুর-স্থিত সেম্বকর্প এনার্জি ইন্ডিয়া লিমিটেড সংস্থাকে অভিনন্দন জানিয়ে বলেন, পুনর্নবীকরণযোগ্য শক্তির প্রসারে তাদের অঙ্গীকার প্রশংসনীয়। তিনি আরও জানান, ২০২০ সালের মধ্যে ভারত ১৭৫ গিগাওয়াট পুনর্নবীকরণযোগ্য শক্তি উৎপাদনের লক্ষ্য স্থির করেছে। ২০৩০ সাল নাগাদ পুনর্নবীকরণযোগ্য শক্তি উৎপাদনের লক্ষ্যমাত্রা ৪৫০ গিগাওয়াট স্থির হয়েছে।
সেম্পকর্প সংস্থার প্রেসিডেন্ট ও সিইও বলেছেন, তাঁর সংস্থার কাছে শক্তি সংক্রান্ত কর্মসূচি ও বাণিজ্যিকীকরণে ভারত একটি গুরুত্বপূর্ণ বাজার। তাঁর সংস্থার ওপর আস্থা রাখার জন্য সিইও ভারত সরকারকে ধন্যবাদ দেন। উল্লেখ করা যেতে পারে, ২০১১ সালে ভারতের বাজারে আসার পর এই সংস্থাটি দেশের ৯টি রাজ্যে ৪ হাজার ৩৭০ মেগাওয়াট শক্তি উৎপাদন করছে। এর মধ্যে ১ হাজার ৭৩০ মেগাওয়াট পুনর্নবীকরণযোগ্য শক্তি।
(CG/BD/SB
স্বাস্থ্যওপরিবারকল্যাণমন্ত্রক
কোভিড – ১৯ এর সর্বশেষ তথ্য
এপর্যন্ত ২০,৯১৭ জন সুস্থ হয়ে বাড়ি ফিরেছেন, সুস্থ হয়ে ওঠার হার ৩১.১৫%
নতুন দিল্লি, ১১ মে, ২০২০
শেষ পাওয়া খবরে দেশে সুস্থ হয়ে বাড়ি ফিরে গেছেন মোট ২০,৯১৭ জন। মোট আক্রান্তের ৩১.১৫ শতাংশ সুস্থ হয়ে বাড়ি ফিরেছেন। আক্রান্তের সংখ্যা ৬৭,১৫২ জন। গত ২৪ ঘন্টায় আক্রান্ত হয়েছেন ৪,২১৩ জন।
স্বাস্থ্য ও পরিবারকল্যাণ মন্ত্রী ডঃ হর্ষ বর্ধন জানান, কোভিড-১৯ এর বিরুদ্ধে যুদ্ধে চিকিৎসক ও স্বাস্থ্যকর্মীদের ভুমিকায় দেশ গর্বিত। তিনি বলেন, চিকিৎসক, নার্স, স্বাস্থ্যকর্মীদের সম্মান, সহযোগিতা ও সমর্থন করতে হবে। কেউ যেন তাঁদের সমাজে একঘরে না করেন সেদিকে নজর রাখতে হবে।
কেন্দ্রীয় স্বাস্থ্য ও পরিবার কল্যাণ মন্ত্রক কোভিড-১৯ এর জেলা স্তরে নজরদারীর বিষয়ে নির্দেশিকা জারী করেছে। এই নির্দেশিকাটি দেখতে হলে, নীচের লিঙ্কে ক্লিক করুন।
https://www.mohfw.gov.in/pdf/DistrictlevelFacilitybasedsurveillanceforCOVID19.pdf
কোভিড-১৯ এর বিষয়ে বস্তুনিষ্ঠ তথ্যের জন্য এবং এই মহামারী প্রতিরোধের বিষয়ে যে সব নির্দেশিকা জারি করা হয়েছে তা জানতে https://www.mohfw.gov.in/ লিঙ্কটি ক্লিক করুন।
কোভিড-১৯ এর বিষয়ে কোন জিজ্ঞাস্য থাকলে technicalquery.covid19[at]gov[dot]in অথবা ncov2019[at]gov[dot]in - এই দুটি ই-মেলে যোগাযোগ করা যাবে। ট্যুইটার হ্যান্ডেল @CovidIndiaSeva-এ ও প্রশ্ন করা যাবে। এছাড়াও +৯১-১১-২৩৯৭ -৮০৪৬ অথবা নিঃশুল্ক নম্বর ১০৭৫ এ ফোন করা যাবে। বিভিন্ন রাজ্য ও কেন্দ্রশাসিত অঞ্চলে কোভিড–১৯ সংক্রান্ত হেল্প লাইন নম্বরগুলির তালিকা চাইলে নীচের লিঙ্কে ক্লিক করুন -
https://www.mohfw.gov.in/pdf/coronvavirushelplinenumber.pdf
(CG/CB